贈麻田山人吳子野
作者：晁補之
朝代：宋

paragraphs: 汶陽我昔見蘇李，人言吳子歸未幾。
長嘯春風大澤西，却望麻田山萬里。
不逢鄭老溪上箭，欲致朱公路傍米。
今年窮巷絲生髮，馬尾吹風化衣袷。
定知赤鯉驀波濤，何意黄冠驚僕妾。
琅函萬過陰魄悲，心無丹白鑪生兒。
山中種芝豈無侶，成都醉眠未當去。
願從王烈或見呼，試訪孫登竟無語。
棄家內愧非此流，此身天地一虛舟。
未應齒豁塵埃裏，乞與青精救白頭。